मनीला , 25 आगस्ट : खोला फिलिपाइनआव थांनाय समबार ( 24 आगस्ट ) खालि सन्देह खालामथाव इस्लामिक उतखारि आफादफोरनि बम बेरफ्रुहोनायाव खमैबो सा 14 सान्थ्रिफोर आरो नोगोरारिफोरा थैयो । सान्थ्रि आरो पुलिस बिबानगिरिफोरा फोरमायनाय बायदिब्ला , बे गाग्लोबनायाव गासै सा 75 सान्थ्रि , पुलिस मावसुमा आरो नोगोरारिफोरा जोखोम जायो । अदेबानि इस्लामिक स्टेट आफादजों सोमोन्दो गोनां उतखारिफोरा सिगाङावनो बे गाग्लोबनायनि सांग्रांथि होदोंमोन । मिरुआरि सान्थ्रि कामान्डार लेफ्टिनेन्ट जेनेरेल कर्लेट विनलुआनआ फोरमायनाय बायदिब्ला ओन्सोलनि जल कस्बेआव जानाय गिबिनि बम बेरफ्रुनायाव खमैबो सा 5 सान्थ्रिफोर आरो साब्रै नोगोरारिफोर थैयो । सानजौफु समाव सान्थ्रिफोरनि गंनै ट्राक आरो गंसे कम्पिउटार दकाननि खाथियाव बे गाग्लोबनायखौ मेटरसाइक्लियाव बम लागायनानै खालामो । मख'नो गोनांदि , बिनि 1 घन्टा उनाव गुबुन मोनसेबाव बेरफ्रुनाय जाथाया जायो । बे बेरफ्रुनायाव जाथाइखौ सासे आइजो सुइसाइड गाग्लोबनाया खालामो । बेयाव सुइसाइड गाग्लोबग्रा सासे सान्थ्रि आरो सासे पुलिस मावसुमाया थैयो । बे जाथायाव माखासे सुबुंफोरा जोखोम जायो । बे जायगायाव रैखाथिनि थाखाय जवानफोरखौ थिसन्नाय जायो । बेयाव जोखोम जानायफोरखौ एम्बुलेन्सजों देहा फाहामसालियाव लांनाय जाबाय । बे बाजाराव थरसे बमबो बोखांनो हायो आरो बे बमाया बेरफ्रुयाखैमोन । आथिखालाव रैखाथि मावसुमाफोर आरो पुलिस मावसुमाफोरा बे जायगाखौ बेंखन्नानै लाबाय । बे बोसोराव जानाय बियो बयनिख्रुइ गिख्रंथावसिन गाग्लोबनाय । बे जाथाया औरैबायदि समाव जायो जेब्ला फिलिपाइन आरो गासै खोला सान्जा एसियाआ कभिड - 19 बेमारजों भुगिनांगासिनो दङ । हादतगिरिनि बिबुंथिगिरि हेरी रकिउआव बे गाग्लोबनायखौ गोख्रं रावजों सोंखारिदों । 
फिलिपाइनाव सन्देह खालामथाव इस्लामिक उतखारिफोरनि बम बेरफ्रुहोनायाव सा 14 सुबुंफोरनि जिउ खहा सा 75 जोखोम